ประกันเจอดีจราจลเผาเมือง
แม้เหตุการณ์ชุมนุมของกลุ่มคนเสื้อแดงเมื่อปี 2553 จะผ่านมาแล้วหลายปี แต่ผลของมันยังคงมีต่อเนื่องมายังธุรกิจประกันภัย
6 มี.ค. 2556

แม้เหตุการณ์ชุมนุมของกลุ่มคนเสื้อแดงเมื่อปี 2553 จะผ่านมาแล้วหลายปี แต่ผลของมันยังคงมีต่อเนื่องมายังธุรกิจประกันภัย 
ล่าสุดเมื่อวันที่ 5 มี.ค.ที่ผ่านมา ศาลแพ่งได้มีคำสั่งให้บริษัท เทเวศประกันภัย ในฐานะจำเลยจ่ายค่าสินไหมทดแทนให้กับบริษัท สรรพสินค้าเซ็นทรัล เจ้าของห้างเซน (ZEN) และสำนักงานทรัพย์สินส่วนพระมหากษัตริย์ในฐานะโจทก์ รวมเป็นเงิน 1,977 ล้านบาท พร้อมดอกเบี้ย 7.5% ต่อปี ตามสัญญาประกันภัย 
จากกรณีเพลิงไหม้ที่ห้างเซน เมื่อวันที่ 19 พ.ค. 2553 หลังเหตุการณ์การกระชับพื้นที่ของศูนย์อำนวยการแก้ไขสถานการณ์ฉุกเฉิน (ศอฉ.) ในการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ หรือ นปช. 
ศาลพิเคราะห์แล้ว เห็นว่าการที่ห้างเซนเกิดเพลิงไหม้ไม่ได้เป็นการกระทำจากเหตุก่อการร้ายตามที่บริษัท เทเวศประกันภัย กล่าวอ้าง จึงพิพากษาให้บริษัท เทเวศประกันภัย ชดใช้ค่าสินไหมทดแทนแก่ห้างเซน 
ขณะที่เมื่อวันที่ 1 มี.ค.ที่ผ่านมา ศาลแพ่งเพิ่งมีคำสั่งให้จำเลยบริษัท เทเวศประกันภัย จ่ายค่าสินไหมทดแทนให้กับโจทก์ คือ กองทุนรวมธุรกิจไทย 4 บริษัท เซ็นทรัลพัฒนา บริษัท เซ็นทรัลเวิลด์ และบริษัท ห้างเซ็นทรัลดีพาทเมนท์สโตร์ และสำนักงานทรัพย์สินส่วนพระมหากษัตริย์ ตามกรมธรรม์ประกันภัยความเสี่ยงทุกชนิด เป็นเงิน 2,719 ล้านบาท และ ค่าสินไหมทดแทนตามกรมธรรม์ประกันภัยธุรกิจหยุดชะงักอีก 989 ล้านบาท 
นริศ เชยกลิ่น รองกรรมการผู้จัดการใหญ่ บริษัท เซ็นทรัลพัฒนา กล่าวว่า รู้สึกพอใจคำตัดสินของศาลแพ่งทั้งสองคดี เพราะทางห้างเซนเสียหายมาก ขณะที่บริษัท เทเวศประกันภัย ปฏิเสธการจ่ายเงิน ทั้งๆ ที่จ่ายค่าเบี้ยประกันปีละกว่า 10 ล้านบาท นับเป็นบรรทัดฐานในการพิจารณาคดีเกี่ยวกับประกันภัยที่ละเอียดรอบคอบ 
ช่วงบ่ายวันเดียวกัน (5 มี.ค.) ศาลแพ่งได้อ่านคำพิพากษาให้บริษัท เมืองไทยประกันภัย ในฐานะจำเลยจ่ายค่าสินไหมทดแทนกับโจทก์อย่างจุฬาลงกรณ์มหาวิทยาลัยในความเสียหายที่เกิดขึ้นกับอาคารพาณิชย์จำนวน 2 คูหา รวม 2 กรมธรรม์ เป็นเงิน 1.78 ล้านบาท พร้อมดอกเบี้ย 7.5% ต่อปี 
ความเสียหายทั้งหมดที่จุฬาลงกรณ์มหาวิทยาลัยยื่นฟ้องบริษัท เมืองไทยประกันภัย ให้ชำระค่าสินไหมทดแทน ตามกรมธรรม์อัคคีภัยที่ได้ทำไว้กับอาคารพาณิชย์ในศูนย์การค้าสยามสแควร์ 53 คูหา 48 กรมธรรม์ จำนวนเงิน 51 ล้านบาท พร้อมดอกเบี้ย 7.5% จากกรณีเมื่อวันที่ 19 พ.ค. 2553 มีคนร้ายลอบวางเพลิงเผาทรัพย์บริเวณศูนย์การค้าสยามจนลุกลามไปยังอาคารพาณิชย์ที่เอาประกันไว้
ศาลพิเคราะห์แล้วเห็นว่า เหตุการณ์ที่เกิดขึ้นหลังแกนนำ นปช.ประกาศยุติการชุมนุม ได้มีกลุ่มคนที่ไม่นำพาต่อคำสั่งรัฐบาล ก่อให้เกิดความปั่นป่วน วุ่นวาย ไม่มีระเบียบจนไม่สามารถควบคุมได้ ถือได้ว่าอยู่ในความหมายของ คำว่า “การจลาจล” อัคคีภัยที่เกิดขึ้น จึงเป็นภัยที่เกิดจากการจลาจล อันเป็นข้อยกเว้นความคุ้มครองตามกรมธรรม์ประกันอัคคีภัย จำเลยจึงไม่ต้องรับผิดตามกรมธรรม์ประกันอัคคีภัยจำนวน 51 คูหา 48 กรมธรรม์ แต่จำเลยคงต้องรับผิดชดใช้ค่าเสียหายทดแทนแก่โจทก์ในความเสียหายของอาคารพาณิชย์รวม 2 กรมธรรม์
หลังจากนี้ เชื่อว่าบริษัทประกันที่มีคดีความทั้งหลายคงต้องเดินหน้าต่อสู้คดีเพื่อให้สิ้นสุดถึงชั้นฎีกาเป็นแน่ จะได้เป็นบรรทัดฐานว่า ข้อกล่าวหาก่อการร้ายของรัฐบาลที่บริษัทประกันใช้เป็นข้ออ้าง จะช่วยพลิกคดีก่อการร้ายให้กลับมาชนะจลาจลได้หรือไม่